Fiction | LAPA Uitgewers - Part 2
Innie skylte vannie Jirre vir die neënde maal herdruk
by LAPA Uitgewers on Aug 14th, 2017 Tweet
Innie skylte vannie Jirre is 'n beduidende uitbreiding van die blitsverkopertjie, Die Griekwapsalms en annerlike goeterse yt die Woord yt.
Nóg meer Bybelgedeeltes word poëties getransponeer, sodat die betekenis van die Woord in die leser opnuut ontroer en binnetoe laat dink.
Innie skylte vannie Jirre deur Hans du Plessis
Jojo Richter is terug!
by LAPA Uitgewers on Aug 2nd, 2017 Tweet
Chanette Paul se ondersteuners sal bly wees om te hoor Jojo Richter van Siende blind, Raaiselspieël en Ewebeeld is terug.
Hierdie enigmatiese privaat ondersoeker word gehuur om uit te vind wat werklik sewe jaar gelede in die skatryk Eduard Swiegelaar se studeerkamer gebeur het. Hy is daardie dag, ten aanskoue van sy heelwat jonger, sexy trofeevrou, Zaan Mentz, doodgeskiet.
Zaan het 'n redelike rykdom verkry toe haar ouer man dood is, en daarom trek sy in op Crystal Crags, een van die mees eksklusiewe landgoedere in die land. Haar keuse van dié landgoed hang saam met die puik sekuriteit, want sy weet wat in daardie studeerkamer gebeur het, en sy vrees vir haar lewe.
Dit neem egter nie lank voor Jojo en Zaan agterkom dat vreemde goed ook binne die veilige mure van Crystal Crags gebeur nie. Is dit toe te skryf aan die bonatuurlike? Die plaaslike inwoners vertel graag dat die landgoed binne die Duiwelsdriehoek lê, 'n plek waar dinge en mense sommer wegraak.
Die stories loop dik, en hoe dieper Jojo grawe, hoe meer besef sy iets is nie pluis nie.
Terwyl Jojo die geheim van 'n enkele oggend se gebeure ontrafel, dobber die geheime, wat vir langer as 'n honderd jaar op Crystal Crags verswyg is, geleidelik boontoe. Zaan staan skielik in die brandpunt. Hoe lank sal dit neem voor haar veilige blyplek 'n tronk word waaruit sy nie kan ontsnap nie?
Chanette Paul het reeds in verskeie genres gepubliseer, maar met haar spanningsromans, wat sedert 2007 verskyn, vind sy werklik haar nis. Die storie staan sentraal, maar vir die ernstige leser is daar allerlei weggesteekte lekkernye wat tussen die verweefde storielyne verpak word.
Paaiboelie deur Chanette Paul
Sluit aan by Lapa se RomanzaKlub – jy verdien dit
by LAPA Uitgewers on Jul 19th, 2017 Tweet
By LAPA Uitgewers gee ons maandeliks vier lekkerlees-liefdesverhale uit. Dit verskyn onder die reeksnaam, Romanza.
· Wanneer jy 'n romanse lees, veroorsaak dit 'n chemiese reaksie in jou brein wat jou goed laat voel.
· Dit verlig stres op 'n natuurlike manier.
· Romanzas voer jou weg na 'n plek waar mans ridders is en liefde heel maak.
Bederf jouself met ons liefdesverhale.
Jy verdien dit.
Sluit aan by RomanzaKlub teen R115,00 per maand en ontvang as lid die volgende voordele:
- Ontvang twee Romanzas elke maand vir slegs R115,00
- Bestel jou derde en vierde Romanza vir slegs R45,00 elk
- Jy kry 50% afslag op alle SuperRomanzas
- Ontvang 'n gratis ses-maande subskripsie tot rooi rose
- Jy kry 30% afslag op alle LAPA-boeke (dit sluit Romanza, afgemerkte boeke of enige ander spesiale aanbiedinge uit). Hierdie bestellings kan telefonies geplaas word by 012 401 0700 of via epos by lidav@lapa.co.za. *Slegs vir bestellings, nie vir aansluiting by die klub nie
- Die liefdesverhaal, Droomman, word eksklusief aan nuwe lede gestuur en is geteken deur die skrywer, Magdaleen Walters
Vier romanzas vir die winter
by LAPA Uitgewers on Jul 18th, 2017 Tweet
Bernadine en die babawagter
Bernadine stel iemand aan om na haar driejarige seuntjie te kyk. Miké se CV beïndruk haar die meeste so sy kry die pos. Maar dan blyk "Miké" eintlik Michael te wees – 'n onbeskryflik aantreklike en baie manlike ingenieur!
Alles is perfek
Die weduwee en sterrekundige, doktor Emma Holbrook, se toekomsplanne sluit nie 'n babadogtertjie in nie. Sy wil vir NASA werk en gaan haar kind laat aanneem. Maar die aantreklike dokter Simon Krynauw, wat haar dogtertjie wil aanneem maak haar hart baie deurmekaar.
Die dokter se rare fobie
Roseanne se ses-maande-verblyf op die pragtige St Francisbaai word deur haar tydelike kollega, Sean Byrne, ontsier. Sy diagnoseer hom met 'n rare vrees vir velkontak. Maar die vraag is, het Sean werklik 'n vrees vir kontak of hou sy fobie eerder verband met blondines, waarvan Roseanne een is?
Annelle is 'n paartjieknoper, maar sy wil nie liefde vir haarself vind nie. Toe sy egter in Christiaan Verwey se oë kyk, is sy nie meer so seker sy wil Kupido se pyl ontwyk nie.
Bernadine en die babawagter deur Arien Lubbe
Alles is perfek deur Dina Botha
Die dokter se rare fobie deur Trudy Reinhardt
Die paartjieknoper deur Ida Bester
"Soet kinders maak nie goeie stories nie" – Fanie Viljoen gesels oor sy jeugromans
by Mila on Jul 14th, 2017 Tweet
Fanie Viljoen het destyds kritici, lesers, ouers, en onderwysers aan die gons gehad oor sy debuutroman BreinBliksem. Sedertien het Fanie uitgebrei na kinderboeke, en romans vir jonger tiener lesers. Hier gesels hy oor die noodsaaklikheid van kwessies soos homoseksualiteit in skole bespreek, die rol wat musiek in sy boeke speel, die subtiele gevare van tegnologie, en faktore wat daartoe lei dat mense gewelddadig optreee.
Buiten jou jeugverhale, skryf jy ook kinderboeke. Hoe verskil die uitdagings wat jy met die skryf van die twee afsonderlike genres ervaar?
Die ontwikkelingsvlak van kinders verskil geweldig van jaar na jaar. 'n Mens moet dus baie versigtig wees vir die tipe stories wat jy vertel en hoe jy dit vertel. Met jeugverhale kan jy meer waag wat temas betref, veral vir ouer tieners.
Die risiko's wat aan ons maklike/oombliklike toegang tot die internet geheg word, word in jou boeke ondersoek. Brei bietjie uit hieroor?
Tegnologie is baie belangrik vir jongmense, en hulle boeke moet dit weerspieël. Ek hou daarvan om soms die spanning op te jaag as die tegnologie nie werk nie, byvoorbeeld as 'n selfoonbattery pap is wanneer jy hulp wil ontbied. My boeke waarsku ook subtiel teen die gevare van tegnologie, soos die gebruik van sekere apps of kuberkrakery.
Uit handel oor 'n tienerseun wat worstel met sy seksualiteit. Wat is jou opinie oor hoe homoseksualiteit deur Afrikaanse gemeenskappe ontvang word? Dink jy daar word genoeg opbouende, deurdenkte gesprekke daaroor gevoer? Word daar genoeg daaroor geskryf in jeugromans?
Die aanvaarding van homoseksualitiet verskil grootliks in ons land. By sommige skole het die kinders nie 'n probleem daarmee nie, maar by ander skole kan ek sien hoe die atmosfeer dadelik verander as die onderwerp opkom. Daar was al ook 'n skool wat gevra het dat ek nie oor Uit moet praat nie. Dit is juis daardie skole wat dit nodig het. Daar moet gepraat word, want in elke skool is daar 'n paar kinders vir wie die boek bedoel is. Die tieners moet weet hulle staan nie alleen nie. Ons jeugromans begin al hoe meer in die tema delf. Marion Erskine se onlangse jeugroman Vlerke vir Almal vir almal spreek dit ook as subtema aan.
Een hoofstuk in Pleisters vir die Dooies se titel heet 'Ultrageweld'; hierdie is 'n direkte verwysing na die hoofkarakter in Anthony Burgess se Clockwork Orange, Alex, en dié se droogs se gunsteling tydverdryf ("ultra violence"). Die ongure karakters wat die protagonis raakloop herinner ook aan Alex en sy droogs. Beide BreinBliksem en Pleisters vir die Dooies bevat tonele van ultrageweld. Hoe gaan jy teweeg om bloeddorstige tonele te skryf, en wat dink jy 'veroorsaak' gewelddadige gedrag in 'n mens? (Die protagonis in PVDD skryf sy geweld-drange aan rekenaarspeletjies toe, maar tog…)
Ek laat my deur my skrywersinstink en die karakters lei wanneer ek so 'n toneel sou skryf. Dit moet getrou wees aan die storie en pas by die karakter se motivering. Daar is verskeie kriminologiese teorieë vir geweld en misdaad. Om net rekenaarspeletjies die skuld te gee, is simplisties. Frustrasie, ouers se onbetrokkenheid, boeliery en toegang tot wapens is van die redes.
Verwysings na musiek en musikante verskyn deurlopend in jou romans (van Korn in BreinBliksem tot Foster the People en Leonard Cohen in Pleisters vir die Dooies en selfs jou eie skepping, Koelkop, in Spring). Wat beteken musiek vir jou, en watter rol speel musiek in tieners se lewens?
Musiek word die klankbaan van 'n mens se lewe. Elke jeugverhaal wat ek skryf het ook 'n klankbaan. Dit help my om in die karakters se koppe te klim. Vir Pleisters vir die Dooies het ek byvoorbeeld herhaaldelik na Nick Cave se "Mercy Seat" geluister omdat dit byna soos 'n mantra is.
Swendelaars en groepsdruk steek ook gereeld kop uit in jou boeke. Om watter rede skryf jy oor tieners/jong volwassenes se begeerte om deur hulle portuurgroep en/of ouer, cooler, meer ervare mense aanvaar te word?
Die behoefte om aanvaar te word is steeds 'n kwessie vir die meeste tieners. Dis deel van die grootwordproses, ons wil iewers behoort, selfs al is dit by die groep kinders teen wie jou ouers jou gewaarsku het. Om dan te lees hoe daardie behoefte jou in die moeilikheid laat beland, sorg vir 'n lekkerleesboek. Soet kinders maak nie goeie stories nie, of altans nie die stories wat ek wil lees nie.
BreinBliksem deur Fanie Viljoen
Spring deur Fanie Viljoen
"Hendrik weet hy het nie die seun geskiet nie, maar hoe bewys hy dit?" Heiliger is 'n aangrypende regsdrama deur Dibi Breytenbach
by LAPA Uitgewers on Jul 5th, 2017 Tweet
Hendrik skiet uiteindelik 'n sluwe rondloperhond. Die eerste koeël mis rakelings, maar die tweede is sekuur. Nou is die oud-soldaat in 'n goeie bui. Dit is byna Kersfees en dinge tussen hom en Amalia wil-wil lyk of dit kan uitwerk.
Toe gebeur dit: Die plaaslike speurder, Buthelezi, daag op en slaan Hendrik in boeie. Die klag? Sy buurman se seun is dood en daardie opslagkoeël word verdink.
Dadelik word hierdie insident 'n rasse-voorval, want die seun is swart. Die gemeenskap is woedend en die onbevoegde blanke speurder wil wys dat hy nie 'n wit man sal laat wegkom met moord nie.
Hendrik weet hy het die seun nie geskiet nie, maar hoe bewys hy dit?
Die teks is briljant, want so gereeld gebeur dit dat stinkryk mense wegstap van 'n moordsaak op grond van tegniese punte. Die publiek voel dan verraai. Nou gooi Breytenbach die leser in die diepkant in, want ons het simpatie met Hendrik, maar die redes waarom die reg nou skynbaar onreg pleeg teenoor hom, is presies dieselfde wat ons as gewone sterflinge vra wanneer tegniese detail in hofsake ter sprake kom.
Saam met Hendrik beleef ons magteloosheid in die stinkende tronk- en hofselle terwyl die regslui en die polisie kibbel.
Breytenbach is 'n regsgeleerde en met hierdie boek sleep sy die leser saam met haar. Dit is 'n naelbyter, want natuurlik wil almal weet hoe die seun gesterf het. Gaan Hendrik oud word in die tronk?
Stukkie vir stukkie word die gebeure aanmekaar gelas en die reg se tentakels word beleef soos nog nooit te vore in Afrikaans nie.
Dibi Breytenbach se eerste twee boeke was goed. Hierdie een plaas haar onder die voorste krimiskrywers in ons land. Heiliger sal ewe goed verstaan word in plekke soos die VSA waar die onreg van die regsproses dikwels afhang van 'n mens se geld, aldan nie.
Heiliger deur Dibi Breytenbach
Vier romanza titels vir die winter
by LAPA Uitgewers on Jul 3rd, 2017 Tweet
Liefde vir 'n vlinder
Emma Parker vlug van haar weelderige lewe in New York om as huishoudster vir Pieter Joubert op sy Bosveldplaas te werk. Hy het in die verlede 'n groot bloutjie met 'n rykmansdogter geloop en gaan Emma ten alle koste vermy …
Romanse in rock
Beth kan haar "Groot Liefde" – Bruce Springsteen – se konsert in Noorweë bywoon. Sy moet net eers die vlug soontoe met die aantreklike Etienne Benade aan haar sy oorleef. En nie op hom verlief raak nie, want hy het 'n meisie.
Liefde in die Karoo
Karin verloor haar loopbaan, balletskool en kêrel na 'n ongeluk. Vir 'n nuwe begin trek sy na die Karoo en ontmoet Jaco – die man wat sy verantwoordelik hou vir die ongeluk. Omstandighede gooi hulle keer op keer saam en stadig vind hulle harte mekaar.
Linda se suster vra haar om 'n kind by haar man te kry om haar huwelik te red. 'n Verbode liefde vir haar swaer ontwaak in haar hart, terwyl haar eie held geen passie in haar wakker maak nie.
Liefde vir 'n vlinder deur Didi Potgieter
Romanse in rock deur Marilé Cloete
Liefde in die Karoo deur Rika du Plessis
Die plaasvervanger deur Magda Schmidt
Filmverwerking van Jaco Jacobs-roman begin binnekort speel
by Mila on Jun 19th, 2017 Tweet
"My naam is Martin Retief. Ek is dertien jaar, elf maande en twaalf dae oud. My ma noem my Martin, maar almal by die skool noem my Hoender. Ek hou daarvan om dinge te tel."
Hoender Retief se hele lewe verander een middag toe sy pa op pad huis toe by 'n winkel stilhou om 'n snoek te koop.
En terwyl sy gesin probeer om hul verlies te verwerk, versorg hy sy Leghorn-hoenders, verkoop eiers aan die mense op die plotte en doen saans wiskunde as hy sukkel om te slaap. Maar op 'n dag ontmoet Hoender vir Drikus. Drikus wat aan 'n siekte ly wat na iemand vernoem is. Drikus wat daarvan droom om sy eie zombiefliek te maak.
Die film Nul is nie niks nie, gegrond op Oor 'n motorfiets, 'n zombiefliek en lang getalle wat deur elf gedeel kan word begin eersdagaags in teaters draai.
Fliekvlooie en boekliefhebbers kan hulle vanaf 7 Julie bioskoop toe wend om dié rolprent, waarvan Morné du Toit die regie behartig, te kyk.
Klik hier om jou kyk-lus met die voorprent aan te wakker.
Oor 'n motorfiets, 'n zombiefliek en lang getalle wat deur elf gedeel kan word deur Jaco Jacobs
'n Riller én 'n romanza vir fiksieliefhebbers
by LAPA Uitgewers on Jun 13th, 2017 Tweet
Die sewejarige Gainsford-tweeling word op grusame wyse in 'n skuur op Mooiplaats in die Bloemfontein-distrik vermoor.
Binne die opstal is vier van die welgestelde Therons vermoor, die liggame grusaam uitgestal in die sitkamer. Doktor Renata Malan en die span van Malan & Coetsee Privaatondersoeke word deur die tweeling se ouers aangestel om die moordenaar aan te keer.
Die ondersoek neem Renata in onverwagse rigtings: Bloemfontein se seksbedryf, die donker web, die nasleepsels van misdaad gedurende die bosoorlog in die tagtigs, die wêreld van kinderpornografie en pedofilie, hebsug, haat en buite-egtelike verhoudings.
Die een geraamte na die ander tuimel uit die kas en hoewel die lys van verdagtes daagliks groei, is bewyse skaars.
Wie, behalwe die Therons se erfgenaam, sou voordeel trek uit die gesin se dood?
Hou die Gainsfordseuns se dood verband met 'n baba se verdrinking drie jaar vantevore?
Was Jakes Gainsford dalk self betrokke by sy kinders se dood?
Was hierdie dalk die perfekte misdaad?
Moordhuis is die derde boek in die reeks met doktor Renata Malan as die hoofkarakter. Die eerste twee boeke in die reeks is Monstersaad en Bloedlyn. Renata is 'n profileerder met 'n donker verlede en 'n talent om in geweldsmisdadigers se koppe te klim. Die oorgeërfde boosheid wat in haar gene skuil, maak van haar 'n gedugte teenstander en 'n gehate vyand.
Vita du Preez was nog nooit skaam om haar lesers deur 'n mynveld te lei nie en die wilde McKenna Wilde se stewels dit gaan nog eens doen.
Solitaire, Woestynroos, Droomland en Wilde klawer is 'n vierluik oor vier vroue wat deelgeneem het aan 'n Boer Soek 'n Vrou-kompetisie en hulle wedervaringe daarna.
Wilde klawer is die vierde boek in die reeks en gaan oor McKenna Wilde wat 'n spesiale gawe het om deur aanraking te "sien". Vir hierdie ekstrovert wat verkies om eerder op die ligter sy van die lewe te fokus, is dit eerder 'n vloek as 'n seën.
'n Brief van 'n onbekende vrou lei haar terug na haar geboorteland, Noord-Ierland. Hier word sy gekonfronteer met haar ma se verlede. Die Wildes was betrokke by die IRL (Ierse Republikeinse Weermag) se bloedige stryd teen Britse oorheersing.
Vir McKenna is dit ook 'n reis na selfontdekking. Sy moet leer dat sy nie van haarself en haar herkoms kan vlug nie. Eger nog: in haar soeke na selfaanvaarding, word dit vir haar duidelik dat 'n vrou eers 'n man met haar hart moet, vertrou voor sy hom met haar lyf kan vertrou. Dit ruk haar binneste, want wilde McKenna het nog altyd weggeskram van blywende verhoudings en sien oplaas in dat intimiteit sonder liefde bloot 'n gejaag na wind is.
In Portballintrae, 'n klein hawedorpie aan die Ierse Noordkus, kruis haar pad met verskeie mense en nie almal is haar noodwendig goedgesind is nie.
Toe Tim Els, 'n tandarts wat vir reeds twee jaar in Noord-Ierland werk, haar pad kruis, moet McKenna begin keuses maak waarvan sy niks hou nie.
Moordhuis deur Madelein Rust
Wilde klawer deur Vita du Preez
Marida Fitzpatrick sluit aan by LAPA Uitgewers
'n Fantastiese bloemlesing wat kyk na die lief en leed van ouer tieners – ideaal vir die Kerskous!
Vroue van Atlantis vertel die verhale van twaalf ongelooflike vroue wat 'n verskil maak tussen die bendes, die werkloosheid en die koeëls in Atlantis